**Alapcél…**

A gyerekek kulturális fejlődését alapvetően meghatározza a gyermek- és ifjúsági korban szerzett színházi élmény. Később talán a zenei élmények, koncertek gyakorolják rájuk az egyik legnagyobb hatást. Ennek a kulturális élménynek egy *varázslatos* szegmensébe szeretném bevezetni a gyerekeket, amelyben az ez iránt érdeklődők bepillanthatnak, és tevékeny részeseivé válhatnak a színpad világítás világának. A képzésnek köszönhetően szélesítjük a színházi/színpadi ismereteiket, tájékozottságukat, segítünk megérteni a színház működését, a művészeti munka és a technika kapcsolatát. A világítás alapelveinek gyakorlatban való elsajátítása közben megtanulják a világítás dramaturgiai alapelveit, a fény tudatos használatát a színházban, koncerteken, egy video felvétel elkészítése közben vagy csak egyszerű telefonos fotó, video esetében.

**Rólam…**

Középiskolai végzős koromban a nyíregyházi Móricz Zsigmond színház bérletes előadásait nézve ragadott magával a színház világa, ekkor döntöttem el, hogy ezzel szeretnék foglakozni.

Az érettségi után azonnal keresni kezdtem a lehetőséget, hogy színházban dolgozhassak, így sikerült az akkori Arany János színházban elhelyezkednem világosítóként. Az itt eltöltött 10 év alatt tanultam meg a szakma alapjait, a világítás szeretetét, a színház és a színpad tiszteletét. Egymástól különböző stílusú színházi vezetők alatt tapasztaltam meg a színház különböző irányzatait, így dolgoztam Meczner János, Székely Gábor és Márta István vezette színházakban anélkül, hogy a Paulay Ede utcai épületből kiléptem volna.

Később a megszerzett tudás és tapasztalat birtokában nagyobb önállóságra vágyva kezdtem bele eleinte alkalmi jelleggel, aztán mind rendszersebben színházon kívüli előadások, koncertek és vállalati rendezvények világítás technikájának létrehozásába. A multinacionális vállalatok megjelenése és a piacgazdaság generálta mind magasabb színvonalú rendezvények iránti kereslet hatására fejlődött az egyéni vállalkozás, hogy aztán 2003-tól Light Positive néven, kft formában folytassuk immáron 12 fő állandó munkatárssal a tevékenységünket. Napjainkban munkáinkat rendezvény ügynökségek által szervezett vállalati rendezvények (konferenciák, partik, családi napok) fesztiválok teljes technikai szolgáltatásai (pl Sziget fesztivál 2000-től, Volt, Balaton Sound) és zenekarok (Punnany Massif, Brains, Halott Pénz, Wellhello, Margaret Island) saját színpadi látvány megjelenéseinek megtervezése és kivitelezése teszik ki.

**Első lépések…**

Az iskolai projekt kapcsán első lépésként szeretném bevezetni a gyerekeket a színpad világítás alapelveibe, a fizika órán tanultakra alapozva és azzal kooperálva a technikai alapismeretek (elektromosság, optikai ismeretek) gyakorlati hasznosításába a színpadon. A feladatokat az iskolai rendezvények és színi előadásokra alapozva ezekkel összhangban az előadások, iskolai rendezvényekkel kapcsolatos feladatok köré szeretném szervezni és ezek mentén építjük fel.

A gyerekek az első félév folyamán megtanulnak néhány világítási alapfogalmat, alapelveket, eszköz ismeretet (túlnyomó részt az iskola eszközparkjára alapozva analóg rendszereket) és ezek birtokában működnek közre előadások, önálló kreatív koncepció alapján rendezvények világításában, mint például az iskolai szalagavató.

Második félévben szoros együttműködésben a színjátszó körökkel, konkrét előadás(ok) bevilágítására készülünk fel, ízelítő képen –a csoport fejlődésének függvényében- intelligens lámpák használatával és ezek programozásával együtt.

**További tervek…**

A második évben megtartva és tovább fejlesztve az első évi feladatokat, bevezetjük a gyerekeket a koncert világítás legalapvetőbb fogalmaiba és a Light Positive által biztosított –bármelyik mai professzionális színpadon használt- eszközök segítségével megtervezünk, leprogramozunk és levilágítunk iskolai zenekari bulikat, színházat vagy épp csak diszkót... A legelhivatottabbak tanulmányi kirándulás keretében bepillantást nyerhetnek zenekarok egy-egy koncertjének építésébe, technikai lebonyolításába, kulisszák mögötti munkafolyamataiba és természetesen a zenekari backstage életbe, ezzel is inspirálva őket akár a művészi, akár a színpadi produkciókat segítő más pályák (hangosítás, zenekari management, szervezés) megismerésében.